
REPUBLIKA HRVATSKA
TRGOVAČKI SUD SPLIT
Split, Sukoišanska 6		
					


U  I M E  R E P U B L I K E  H R V A T S K E

R J E Š E N J E
							
Trgovački sud u Splitu, po sucu tog suda Velimiru Vukoviću, kao stečajnom sucu, u postupku povodom zahtjeva FINANCIJSKE AGENCIJE, Regionalnog centra Split, Podružnica Split, Mažuranićevo šetalište 24 b, OIB: 85821130368 za provedbu skraćenog stečajnog postupka nad SAPOR d.o.o. za građenje, OIB: 82948198557,  Split, Put Brodarice 6., dana 11.listopada 2017. godine, 

r i j e š i o  j e

Obustavlja se skraćeni stečajni postupak nad dužnikom SAPOR d.o.o. za građenje, OIB: 82948198557, Split, Put Brodarice 6.
Obrazloženje
Dana 09.lipnja 2017. godine kod ovoga suda zaprimljen je zahtjev FINANCIJSKE AGENCIJE, Regionalnog centra Split za provedbu skraćenog stečajnog postupka nad dužnikom SAPOR d.o.o. za građenje, OIB: 82948198557, Split, Put Brodarice 6., a temeljem odredbe čl. 429. st. 1. Stečajnog zakona ("Narodne novine" broj: 71/15, u daljnjem tekstu: SZ).

Nakon što je utvrdio da su ispunjene pretpostavke za provedbu skraćenog stečajnog postupka u smislu odredbe čl. 428. SZ-a, ovaj sud je temeljem odredbe čl. 430. SZ-a na mrežnoj stranici e-Oglasna ploča sudova 28. kolovoza 2017. godine objavio oglas kojim je pozvao osobe ovlaštene za zastupanje dužnika po zakonu da u roku od 15 dana od dana objave oglasa, podnesu sudu javnobilježnički ovjerovljen popis imovine i obveza na propisanom obrascu te je pozvao vjerovnike dužnika da najkasnije u roku od 45 dana od dana objave oglasa predlože otvaranje stečajnog postupka i da po pozivu suda predujme sredstva za namirenje troškova postupka, sve to uz upozorenje na pravne posljedice nepodnošenja takvog prijedloga.

Vjerovnici i to Građevinski obrt Jelavić, vl. Ivica Jelavića-Šako  iz Solina, Solinske mladeži 54., OIB: 26255355420  i Republika Hrvatska, Ministarstva financija, OIB:18683136487  dana 6. rujna 2017., a  vjerovnik AMAG d.o.o. Split, Šižgorićeva 7.,OIB:32773611578, dana 10. listopada 2017. godine, podnijeli su prijedloge za otvaranje stečajnog postupka nad dužnikom .

 U prijedlogu za otvaranje stečajnog postupka vjerovnik Građevinski obrt Jelavić, vl. Ivica Jelavića-Šako  iz Solina navodi da ima tražbinu prema dužniku u iznosu od 4.775.658,07 kn, vjerovnik  Republika Hrvatska, Ministarstvo financija  u bitnome navodi da ima dospjelih, a nenamirenih tražbina prema dužniku u ukupnom iznosu od 4.213.143,09 kn i da dužnik raspolaže imovinom koja je dostatna za namirenje troškova kako prethodnog, tako i otvorenog stečajnog postupka i vjerovnik AMAG d.o.o. Split u podnesenom  prijedlogu navodi da ima tražbinu u iznosu od 894.788,10 kn.

	U privitku prijedloga predlagatelj  Republika Hrvatska, Ministarstvo financija dostavlja prijedlog za otvaranje stečajnog postupka na propisanom obrascu (list10 spisa), stanje računa poreznog obveznika na dan 28.08.2017. (list 11 spisa), podatak o vlasništvu imovine-vozila ( list 14 spisa), i godišnji financijski izvještaj za 2016. godinu (list 12-13 spisa), te predlaže obustavu skraćenog stečajnog postupka i donošenje rješenja o pokretanju prethodnog postupka, odnosno donošenje rješenja o otvaranju stečajnog postupka.

Kako u konkretnom slučaju nisu ispunjene pretpostavke za provedbu skraćenog stečajnog postupka budući je vjerovnik Republika Hrvatska  predložila otvaranje stečajnog postupka (a temeljem odredbe čl. 114. st. 3. SZ-a oslobođena je plaćanja predujma za namirenje troškova stečajnog postupka), te je i stečajni dužnik sukladno oglasu dostavio javnobilježnički ovjeren popis imovine i obveza, to je temeljem odredbe čl. 433. i 435. st. 2. SZ-a odlučeno kao u izreci ovog rješenja.

O daljnjem tijeku postupka (tj. donošenju rješenja o pokretanju prethodnog postupka iz čl. 115. SZ-a ili donošenju rješenja o otvaranju stečaja bez prethodnog postupka – čl. 116 SZ-a) sud će odlučiti posebnim rješenjem.

			U Splitu, 11. listopadaa 2017. godine

									S U D A C

									Velimir Vuković    	



POUKA O PRAVNOM LIJEKU: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pisanim putem u tri primjerka, a o istoj odlučuje Visoki trgovački sud Republike Hrvatske.

DNA:

-FINA-RC Split
- dužniku
- Županijsko državno odvjetništvo u Splitu
- mrežna stranica e-Oglasna ploča suda
- spis

